אנדרטה לזכר חללי המשחתת אילת

האנדרטה לזכר חללי המשחתת אילת בחיפה, היא אחד מאתרי הזיכרון ל-47 חללי אח"י אילת (ק-40) שטובעה בטילי ים-ים במים בינלאומיים בקרבת פורט סעיד ב-21 באוקטובר 1967.

מבנה ופרטים
הפסל, שתוכנן על ידי האמן יגאל תומרקין ביזמת מפקדת חיל הים, הוצב בשנת 1994 על שובר הגלים הראשי בנמל חיפה. במקום זה שימש תזכורת לכלי השיט היוצאים ונכנסים מהנמל, אך לא ניתן היה להתקרב אליו ולערוך לידו טקסים. עיריית חיפה נאותה להקצות שטח בין שדרות ההגנה לרחוב אלנבי, והאנדרטה חודשה והועברה למקומה הנוכחי. חנוכת האנדרטה נעשתה על ידי מפקד חיל הים אלי מרום משפחות החללים, קצינים בכירים וותיקי החיל באזכרה ב-21 אוקטובר 2009.

האנדרטה עשויה מתכת צבועה בשילוב עם שיש.
בחזית האנדרטה מופיעות הסיסמה, הנפוצה בחיל הים, "מעולם לא נוצח עם ששלט בים", והכתובת "אנדרטה לזכר לוחמי המשחתת אח"י אילת 21.10.1967".

רשימת הרוגי הטיבוע
בגן האנדרטה ניטעו 47 עצי ברוש לציון חללי הטיבוע. על האנדרטה משני צידיה רשומים שמות 47 אנשי הצוות שנהרגו בטיבוע תפקידיהם ומקום מצבתם.

מקורות וקישורים
 
 על האנדרטה באתר יזכור
 קרני בילו, אח"י אילת, הוצאת מפקדת חיל הים, באמצעות ההוצאה לאור-משרד הביטחון, 1969.
 דניאל אל-פלג, איחוי שברים, "במחנה", 7.4.2009

ראו גם
 טיבוע המשחתת אילת

קישורים חיצוניים

הערות שוליים

חיל הים הישראלי: אנדרטאות
חיפה: אנדרטאות
נמל חיפה
יגאל תומרקין: אנדרטאות